แบงก์ยิ้มโรงสีแห่ประมูลข้าว7.5แสนตัน
โรงสีข้าวคึกคักแห่ประมูลข้าวรัฐ 7.5 แสนตัน หลังรับฝากข้าวในโครงการรับจำนำข้าว
30 ส.ค. 2555

โรงสีข้าวคึกคักแห่ประมูลข้าวรัฐ 7.5 แสนตัน หลังรับฝากข้าวในโครงการรับจำนำข้าว 
แหล่งข่าวจากธนาคารพาณิชย์ เปิดเผยว่า การเปิดประมูลข้าวของรัฐบาล 7.5 แสนตัน ที่จะทำการเปิดซองในวันนี้ ไม่เฉพาะกลุ่มผู้ส่งออกข้าวที่เข้าร่วมประมูลเท่านั้น แต่มีลูกค้าในกลุ่มโรงสีข้าวเข้าร่วมประมูลข้าวของรัฐบาลในครั้งนี้ด้วยจำนวนหนึ่ง เพราะโรงสีมีสภาพคล่องดีมากและมีรายได้เข้ามามากจากการรับฝากข้าวของรัฐบาลในโครงการรับจำนำข้าว
อย่างไรก็ดี หากโรงสีรายใดที่ปัจจุบันรับฝากข้าวจากรัฐบาล แล้วเข้าร่วมประมูลในครั้งนี้ด้วย ก็จะเป็นฝ่ายได้เปรียบ เนื่องจากได้เห็นคุณภาพข้าวก่อนและสามารถเสนอราคาที่เหมาะสมได้
“ตอนนี้โรงสีมีเงินเหลือเพียงพอที่จะเข้าร่วมประมูลข้าวได้ด้วย เป็นการซื้อมาสี แล้วขายออกไป” แหล่งข่าวเปิดเผย
แหล่งข่าวจากธนาคารไทยพาณิชย์ เปิดเผยว่า ปัจจุบันกลุ่มลูกค้าโรงสีข้าวทุกรายที่อยู่ในกลุ่มปรับโครงสร้างหนี้ 7-8 โรงสี รวมหนี้คงค้างกว่า 3,000 ล้านบาท ได้ติดต่อขอชำระหนี้กับธนาคาร เพื่อนำโรงสีที่ยึดไว้ไปเข้าโครงการรับฝากข้าวในโครงการรับจำนำ
นายสำมิตร สกุลวิระ ผู้ช่วยกรรมการผู้จัดการ ธนาคารกสิกรไทย เปิดเผยว่า มีลูกค้าของธนาคารที่ขอให้ออกหนังสือค้ำประกันเพื่อเข้าร่วมประมูลซื้อข้าวจากรัฐบาล แต่เป็นลูกค้าเก่า มีทั้งกลุ่มส่งออกข้าว และกลุ่มโรงสี
ด้านนางสุธารทิพย์ พิสิฐบัณฑูรย์ ผู้ช่วยผู้จัดการใหญ่อาวุโส ธนาคารไทยพาณิชย์ เปิดเผยว่า บริษัท โตมีอินเตอร์เทรด และบริษัท โรงสีเอกไรซ์ เป็นลูกค้าของธนาคาร ทำทั้งโรงสีข้าวและส่งออกข้าว ซึ่งก็ได้เข้าร่วมประมูลข้าวจากรัฐบาลในครั้งนี้ด้วย เป็นกลุ่มลูกค้าเก่าที่มีประวัติการเงินที่ดี มีวงเงินเก่าเปิดไว้กับธนาคารอยู่แล้ว คิดว่าวงเงินที่ให้ไว้เพียงพอ 
การเปิดประมูลข้าวอย่างเปิดเผยจะทำให้เกิดการแข่งขันกันสูง ราคาข้าวที่จะประมูลก็ต้องสูงตามไปด้วย ต่างจากการประมูลลับที่รู้กันไม่กี่บริษัท เมื่อผู้ประมูลน้อยราคาข้าวก็ต่ำ